 **Lausunto 20.5.2014**

***Valtion liikuntaneuvoston lausunto varhaiskasvatuksen lainsäädännön uudistamiseen***

***Varhaiskasvatuksen lainsäädännön uudistamistyöryhmä ei esityksessään huomioi liikkumista osana lasten hyvinvoinnin ja terveyden edistämistä. Laki lasten päivähoidosta (1973) säädettiin 40 vuotta sitten. Tässä ajassa näyttö liikkumisen merkityksestä lasten laaja-alaiselle hyvinvoinnille on vankistunut ja liikkuminen ja leikkiminen ovat vaihtuneet sisätiloissa toimimiseksi ja istumiseksi tietoteknisten sovellusten parissa. Hoitopäivän aikana lähes 60 % lapsen leikkimiseen käyttämästä ajasta on inaktiivista paikallaanoloa ja osasta päiväkoteja ohjattu liikunta puuttuu tällä hetkellä kokonaan. Koska suuri osa lapsista ei liiku terveytensä kannalta riittävästi, liikuntaa on välttämätöntä lisätä niissä ympäristöissä, joissa lapset ovat. Eduskunta on nostanut lukuisissa yhteyksissä esille, että yhteiskunnallisten instituutioiden, kuten päivähoidon tulee huomioida liikkuminen omissa ratkaisuissaan. Laki luo viitekehyksen varhaiskasvatukselle ja siksi olennaista on, että liikkuminen tunnistetaan ravinnon lailla lasten hyvinvoinnin keskeiseksi osatekijäksi. On tärkeä varmistaa, että jokainen lapsi liikkuu päivittäin vähintään tunnin hoitopäivän aikana. Liikkuminen on lapsen perusoikeus.***

Varhaiset vuodet ovat erittäin merkityksellisiä lapsen kasvulle, kehitykselle ja elämäntavoille. Suositusten mukaan alle kouluikäiset tarvitsevat päivittäin vähintään 2 tuntia reipasta liikuntaa. Tutkimusten mukaan suositeltava määrä ei kuitenkaan toteudu valtaosalla 3-vuotiaista, eikä kolmasosalla 3-6 -vuotiaista lapsista. Tällöin luodaan askelmerkit myös liikunnalliselle elämäntavalle. Tutkimukset osoittavat, että jo kolmen vuoden iässä fyysisen aktiivisuuden määrä ja passiivinen elämäntapa alkavat urautua. Ylipaino-ongelmat ja epäterveellisten elintapojen kasautuminen ovat lasten yleisin kansanterveysongelma. Vähäisestä liikkumisesta on tullut monelle lapselle este motoristen perustaitojen oppimiselle. Tuore tutkimustieto vahvistaa liikkumisen tärkeyden myös kehitettäessä kognitiivisia taitoja ja oppimisvalmiuksia, kuten keskittymiskyky, tiedonkäsittely- ja muistitoiminnat. Perusta positiiviselle koetulle pätevyydelle ja käsitykselle itsestä oppijana rakentuu varhaislapsuudessa.

Tutkimusten mukaan keskeisin lapsen liikkeen pysäyttäjä on varhaiskasvattajan asenne. Päiväkodin johtajalla ja perhepäivähoidon ohjaajalla on keskeinen vastuu liikuntamyönteisen toimintakulttuurin muodostajana. Kaikilla varhaiskasvattajilla ei tällä hetkellä ole riittäviä taitoja suunnitella ja toteuttaa lapsen kasvua ja kehitystä tukevia toiminnallisia leikkihetkiä liikkumisen näkökulmasta, koska eri oppilaitosten (yliopistot, ammattikorkeakoulut ja toisen asteen ammatilliset oppilaitokset) tarjoaman opetuksen määrä ja sisältö vaihtelevat suuresti. Siksi kasvatusalan koulutuksen liikunnan sisältöjä ja minimimääriä tulisi valtakunnallisesti ohjata nykyistä selkeämmin. Varhaiskasvatuksen henkilöstön liikunta- ja hyvinvointiosaaminen tulee varmistaa määritellyn täydennyskoulutusvelvoitteen avulla.

Päivittäisen fyysisen aktiivisuuden arviointi ja sen aktivointi tulee sisällyttää lapsen yksilölliseen varhaiskasvatussuunnitelmaan. Valtakunnallinen seurantajärjestelmä toteutuu laajan 4-vuotistarkastuksen yhteydessä neuvolassa. Tiedon siirtyminen ja yhteistyö neuvolan, varhaiskasvatuksen ja vanhempien välillä on olennaisen tärkeää. Liikuntaneuvosto pitää hyvänä työryhmän esitystä lisätä monialaista yhteistyötä lasten hyvinvoinnin turvaamiseksi.

Normien ja säädösten lisäksi tarvitaan vaikuttamista lasten vanhempiin, jotka omalla esimerkillään ja valinnoillaan luovat perustan lasten liikkumiselle. Turhat kiellot ja säännöt estävät lasten liikkumisen. Tutkimukset osoittavat, että päivähoidon fyysisillä olosuhteilla ja varusteilla sekä päiväkodin lähellä sijaitsevilla liikkumismahdollisuuksilla on suuri merkitys lapsen päivittäisen fyysisen aktiivisuuden määrään. Tällä hetkellä vain alle 20 % piha-alueista ja alle 40 % sisätiloista voidaan katsoa liikkumisen näkökulmasta hyvätasoisiksi. Myös välineistö on usein puutteellista.





Leena Harkimo Minna Paajanen

puheenjohtaja pääsihteeri